
Az európai politikai pártok agendája és az azt befolyásoló tényezők - EP pártok programjainak szövegelemzése 2009-2019

Dolgozatom 4 európai parlamenti párt (Európai Néppárt, Európai Szocialisták Pártja,
Liberálisok és Demokraták Szövetsége Európáért, Európai Szabad Szövetség) hivatalos
dokumentumainak és a választásokra készített programjainak a szövegelemzésével foglalkozik,
amely segítségével igyekszem azt megállapítani, hogy melyek a legmeghatározóbb témakörök,
illetve, hogy mely események bírtak az elmúlt két európai parlamenti ciklusban (7. és 8.) a
legmeghatározóbb befolyással.

A szakirodalmi áttekintés után, ami segítségével megállapítottam, hogy a kutatásom egy új
perspektívából vizsgálja a Parlament pártjait, megfogalmaztam kérdéseimet és előzetes
várakozásaimat. Kutatásomhoz a letöltött pártdokumentumokat szógyakoriság elemző
program- melyet kiterjesztettem szókapcsolatokra is- segítségével megvizsgáltam és
megállapítottam a leggyakrabban használt szavakat és szókapcsolatokat. A készített szólisták
az adatgyűjtésem összegzését jelentették. A szólistákkal a birtokomban megfogalmaztam a
pártok manifesztóinak legmeghatározóbb ügyeit, majd az egyéb dokumentumok szavai
segítségével beazonosítottam azon eseményeket, amik a legnagyobb hatást gyakorolták a
különböző politikai közösségekre.

A kutatásomból kiderül, hogy 2009 és 2019 között a migrációs válság, illetve a
környezetvédelem volt a leginkább hatással a pártokra, mivel mindkét témakör halmozottan
jelent meg mind a 4 politikai szervezetnél. Fontos kiemelni, hogy nemcsak maga a jelenség
töltött be meghatározó szerepet a dokumentumokban, hanem az adott helyzet megoldási
lehetőségei, illetve következményei. Azt is megállapítottam, hogy a manifesztók között kisebb
a különbség pártonként, mint az egyéb dokumentumoknál, illetve az utóbbiak igen jól
reprezentálják a pártok nézeteit (EPP-kereszténység, EFA-nemzeti kisebbség védelem).



